Il-Qorti Suprema fl-Eġittu ordnat li jerġa’ jinfetaħ il-ġuri tat-tliet ġurnalisti ta’ l-Al Jazeera li ntbagħtu l-ħabs fuq akkużi li xerrdu aħbarijiet foloz. Wara li t-tliet ġurnalisti rġiel appellaw mis-sentenza ta’ ħabs li ngħatatilhom, il-qorti Suprema fil-Kajr iddeċidiet li jerġa’ jsir dan il-ġuri. L-avukati tal-ġurnalisti qalu li l-prosekuzzjoni wkoll għarfet li kien hemm problemi kbar fil-verdett u għalhekk is-smigħ issa se jibda xahar ieħor iżda f’dan il-perjodu t-tliet ġurnalisti jridu jibqgħu jinżammu l-ħabs. L-Al Jazeera appellat lill-awtoirtajiet Eġizzjani biex jeħilsu l-ġurnalisti tagħha mill-iktar fiss possibbli. Il-ġurnalisti qed iwieġbu mhux ħatja tal-akkużi li jinkludu li kkollaboraw mal-Fratellanza Musulmana fuq it-tneħħija tal-President Mohammed Morsi mill-armata fl-2013. Huma qed jinsistu li kienu biss qed jirrappurtaw l-aħbar.